##### **Vejledning til ansøger – Forskningsprojekter udenfor TVÆRSPOR formålet**

Styregruppen vurderer indkomne ansøgninger om anvendelse af data til forskningsprojekter ved 3-4 årlige styregruppemøder. Ansøgningerne skal være styregruppen i hænde fire uger forud for styregruppemødet. Datoerne kan ses på hjemmesiden for [TVÆRSPOR](http://www.tvaerspor.dk/).

Svar på ansøgningen kan forventes senest 4 uger efter styregruppemødet. En indgået aftale mellem styregruppen for TVÆRSPOR og ansøgeren præciserer omfanget af, hvad data anvendes til, samt den tidsramme, hvori ansøgeren kan anvende data.

Styregruppen behandler alle indkomne ansøgninger fortroligt.

**Styregruppe**

Regionshospitalet Horsens, Region Midtjylland, er dataansvarlig for TVÆRSPOR, og styregruppen består af:

* Hanne Sveistrup Demant, Hospitalsenheden Horsens (Formand)
* René Nielsen; Hedensted Kommune
* Lis Kaastrup, Skanderborg Kommune
* Bruno Meldgaard, Praksiskonsulent
* Hans Kirkegaard, Center for Akutforskning, Aarhus Universitet
* Annelli Sandbæk, Forskningsenheden for Almen Praksis, Aarhus Universitet
* Mette Jensen, Koncernøkonomi i Region Midtjylland
* Inge Pia Christensen, Aarhus Universitetshospital
* Claus Graversen, Psykiatri og Social i Region Midtjylland

**Kriterier for videregivelse/ny anvendelse af data**

En række kriterier og tilkendegivelser skal være opfyldt før en ansøgning kan vurderes af styregruppen, se punkt 1-8.

1. Formål med videregivelse/ny anvendelse

Data må udelukkende bruges til forskning. Der må ikke foretages sagsbehandling på baggrund af data, og ingen personer identificeret på baggrund af data må kontaktes.

2. Aftaleparter

Forskere kan anmode om videregivelse/ny anvendelse af data fra TVÆRSPOR forskningsprojektet. I ansøgningsskemaet skal det fremgå, hvem der er modtager af data, og hvem der er dataansvarlig (fx. den ansvarlige leder ved institutionen, institutlederen eller forskningslederen i en virksomhed). Modtager af data fungerer som kontaktperson og har til opgave at sikre, at aftalen overholdes fagligt, administrativt, juridisk og økonomisk, hvilket bekræftes af den dataansvarlige, som er underskriver på ansøgningen.

3. Godkendelser og tilladelser

En forsker, som ønsker at anvende data fra TVÆRSPOR, kan kun få videregivet data efter de databeskyttelsesretlige regler, her især §10 i databeskyttelsesloven om behandling af oplysninger i forskningsøjemed. Forskningen skal være anmeldt i fortegnelser over forskningsprojekter hos forskerens hjemsted. Der skal endvidere foreligge godkendelse fra Videnskabsetisk Komité, såfremt det er relevant for projektet.

Styregruppen påser på baggrund af en skriftlig ansøgning og erklæring fra forsker om, at forudsætningerne for videregivelse/ny anvendelse er til stede. Forudsætningerne er:

* + At der er hjemmel til projektet
	+ At der er tale om et projekt af væsentlig samfundsmæssig interesse
	+ At forskeren er ansat i en etableret forskningsenhed
	+ At oplysningerne konkret er nødvendige for modtagerens undersøgelse
	+ At oplysningerne alene vil blive brugt i statistisk eller videnskabeligt øjemed
	+ At oplysningerne ved undersøgelsens afslutning vil blive slettet, anonymiseret eller tilintetgjort, således at det efterfølgende ikke er muligt at identificere enkeltpersoner, eller alternativt at oplysningerne vil blive overført til opbevaring i arkiv efter reglerne i arkivlovgivningen.

Hvis ovenstående er opfyldt og styregruppen godkender videregivelse/ny anvendelse, overtager den i ansøgningen angivne dataansvarlige ansvaret for organisatoriske, juridiske og tekniske sikkerhedsforanstaltninger i anvendelsen af data og er ansvarlig for, at forskningsmæssige krav er opfyldt (fx forskningsetiske overvejelser og sletning af data).

4. Forskningsprotokol

Som bilag til ansøgningen om brug af data vedlægges en forskningsprotokol. En aftale om videregivelse/ny anvendelse af data er knyttet til forskningsprotokollen. Det betyder, at analyserne skal begrænses til de specifikke formål/problemstillinger, som fremgår af protokollen. Forskningsprotokollen skal indeholde beskrivelse af:

* Baggrund
* Formål
* Metode
* Perspektivering
* Organisering
* Tidsplan for
* Publikationsplan
* Litteraturhenvisninger

Den samlede protokol må max være 5 sider ekskl. litteraturhenvisninger.

5. Udtræksbeskrivelse

Ansøger skal vedhæfte en særskilt udtræksbeskrivelse, som skal udarbejdes vha. variabellisten for TVÆRSPOR forskningsprojektet. Denne kan rekvireres ved Datamanager Matilde Grøndahl Petersen madpte@rm.dk

Omfanget af de ønskede data skal svare til det specifikke formål for projektet, og der leveres kun data i det omfang, der er nødvendig for den pågældende ansøgning. Ansøgningen om data vil almindeligvis ikke blive efterkommet men kan imødekommes ved tilstrækkelig begrundelse. Som udgangspunkt videregives kun anonymiserede data.

6. Forsinkelse og/eller ændringer

Hvis projektet ikke gennemføres eller forsinkes væsentligt, skal styregruppen for TVÆRSPOR have en skriftlig meddelelse. Styregruppen vurderer, om forsinkelsen og den fortsatte anvendelse af data fortsat kan godkendes ud fra henholdsvis den indgåede aftale og gældende lovgivning.

Det er erfaringen, at projekter ændres undervejs og ikke altid er i overensstemmelse med den oprindelige forskningsprotokol. For at undgå sammenfald med andre projekter og for at sikre, at data anvendes lovligt og i overensstemmelse med det aftalte, skal styregruppen for TVÆRSPOR skriftligt orienteres om og godkende større ændringer.

7. Forskningsnetværk

Det forventes, at ansøger deltager i møder i et forskningsnetværk for TVÆRSPOR, som afholdes 3 gange årligt. Oversigt over medlemmer af forskningsnetværket kan findes på hjemmesiden for [TVÆRSPOR](http://www.tvaerspor.dk/)

8. Pris for dataudtræk

Udtræk varetages af Datamanager hos Regionshospitalet Horsens, Region Midtjylland på baggrund af ansøgers udtræksbeskrivelse efter aftale med ansøger.

Ansøgere skal påregne udgifter til sparring og udtræk svarende til de driftsrelaterede omkostninger.